section_heading: Povijest
paragraph_text: Predstava Moj sin samo malo sporije hoda premijerno je izvedena 26. studenog 2011. godine, te je vrlo brzo postala hit predstava kazališta ZKM. Gostovala je na brojnim kazališnim festivalima u regiji te je bila nominirana u čak sedam kategorija za Nagradu hrvatskog glumišta. Predstava je osvojila glavne nagrade festivala Dana satire Fadila Hadžića i Međunarodnog festivala malih scena, te brojne druge nagrade što je čini jednom od najnagrađivanijih predstava u povijesti hrvatskog kazališta. Kritike su bile redom pozitivne pa je tako Bojan Munjin u Novostima zapisao: „''Mladi dramski pisac Ivor Martinić zasjao je prije dvije godine na regionalnom kazališnom nebu i otada sjaji sve jače. Njegove drame jednostavno i lucidno pogađaju traume današnjice: sumorne atmosfere i škrtih dijaloga, otkrivaju bolna mjesta međuljudskih odnosa, nefunkcionalnih obitelji i nas samih, već obamrlih od egzistencijalnih nedaća i psihosocijalnih košmara.“, dok je Nataša Govedić u Novom listu zapisala „Tekst Ivora Martinića jedan je od najboljih, najslojevitijih dramskih komada recentne domaće autorske ponude, jer se likovi i odnosi mogu tumačiti na izazovno puno različitih načina. Svakako se bave starenjem i neprihvaćanjem bolesti i smrti, ali još je zanimljivije vidjeti što je pisac, i što su glumci napravili s našom fantastičnom i autodestruktivnom, ali jednako tako i spasilačkom sposobnošću poricanja.„ Žiri Međunarodnog festivala malih scena zapisao je: „Riječ je o izuzetnom scenskom djelu u kojem su svi segmenti sjedinjeni u jedinstveni redateljski, glumački i vizualni izričaj čime je ostvarena dinamična, uzbudljiva, homogena i emotivno nabijena predstava koja na izravan način, kapilarno upisan u snažan Martinićev tekst, kroz kompleksne odnose u disfunkcionalnoj obitelji potresno progovara i o razornim pojavama u suvremenom hrvatskom društvu.“''